שחייה: זהב לישראל בפורטוגל ובשבדיה, תוצאה נהדרת לקופלב - וואלה! ספורט
שחייה: זהב לישראל בפורטוגל ובשבדיה, קופלב בלט
ישראל השיגה בפורטוגל שמונה מדליות זהב אישיות ומדליית זהב קבוצתית בשליחים. בשבדיה קטפה ישראל שש מדליות
מערכת וואלה! ספורט יום ראשון, 05 בפברואר 2012, 18:49
תוצאה מצוינת. קופלב (צילום: קובי אליהו)
עוד מדליה. מנדל (צילום: ברני ארדוב)
שתי התחרויות הבינלאומיות בהן השתתפו שחיינים ישראלים ננעלו היום (ראשון), בהצלחה מרשימה לנציגינו. בתחרות הגרנד פרי בשבדיה התחרו בכירי שחייני ישראל שהתמודדו על הקריטריון האולימפי, ואילו בוארזים, פורטוגל, התחרו שחיינים שנאבקו על הקריטריון לאליפות אירופה לבוגרים ולנוער וכן שחייניות המשתייכות לסגל "אתנה".
בשבדיה קבע אמרי גניאל במשחה 100 מ' חזה את התוצאה המהירה ביותר, 1:03.27 דקה, וזכה במדליית זהב. גל נבו דורג בגמר במקום הרביעי עם 1:04.74 דקה, 30 מאיות השניה מזוכה מדליית הארד.
אלון מנדל זכה במדליית זהב נוספת במשחה ל-100 מ' פרפר כשקבע זמן של 53.76 שניות, 3 מאיות משיאו האישי. הוא הקדים ב-10 מאיות השניה את השיאן השבדי לארס פרולנדר.
יהונתן קופלב במשחה 50 מ' גב קבע שיא אישי מהיר של 25.12 שניות, טוב מהרבה מהקריטריון לאליפות אירופה לבוגרים העומד על 25.96 שניות, ושיפור בולט לשיאו האישי שעמד על 25.33 שניות. ההישג הנפלא של קופלב הוא השני בטיבו בעולם השנה, והתוצאה ה-19 בטיבה בהיסטוריה של משחה זה באירופה.
עמית עברי זכתה במדליית זהב במשחה של 50 מ' פרפר, לאחר שעצרה את השעון על 26.67 שניות, גם כן מהר יותר מהקריטריון לאליפות אירופה לבוגרות.
במשחה 200 מטר מעורב-אישי יעקב טומרקין כבש את הבכורה בתוצאה 2:02.69 דקות, מהירה יותר מהקריטריון לאליפות אירופה לבוגרים. השיאן הישראלי גל נבו הסתפק בארד עם 2:07.53 דקות.
במשחה 200 מ' גב יעקב טומרקין קטף זהב נוסף בזמן 2:00.80 דקות, שגם הוא מהיר יותק מהקריטריון לאליפות אירופה. גל נבו סיים בגמר במקום הרביעי בתוצאה 2:08.73 דקות, 26 מאיות השניה ממדליית הארד. יהב שחף ואלמוג אולשטיין סיימו במקום השלישי והרביעי בגמר 50 מ' חופשי.
תוצאות התחרות בשבדיה
זהב ב-100 מטר חופשי. שפירא בר אור (צילום: קובי אליהו)
400 מעורב אישי. חנני (צילום: ברני ארדוב)
גם בפורטוגל היה יום התחרויות האחרון, אך בניגוד לשבדיה, כל המשחים הם גמר ישיר. כבר במשחה הראשון זכתה ישראל במדליית זהב נוספת, כאשר טל חנני הגיע ראשון לקו-הסיום במשחה 400 מ' מעורב-אישי בזמן 4:34.44 דקות. הוא הקדים ב-2.16 שניות את יריבו הפורטוגלי. 18 שחיינים השתתפו במשחה זה.
מדליית זהב שניה הוענקה הבוקר לשחייני ישראל, כאשר במשחה 100 מ' חופשי עלתה על הפודיום שלישיה ישראלית. נמרוד שפירא בר-אור זכה בזהב בזמן 51.16 שניות והקדים את שני חבריו הירושלמים יורי סמוייליץ' 52.29 שניות ודניס גייבורונסקי שסיים בזמן 52.38 שניות.
מדליית הזהב השלישי הוענקה היום למרטינה מרקס שסיימה ראשונה את משחה 200 מ' חופשי בזמן 2:07.24 דקות. היא הקדימה ב-1.37 שניות את האירית אייסלינג קוני. הישראלית אפרת רוטשטיין זכתה במדליית הארד בזמן 2:10.80 דקות. 40 מתחרות נטלו חלק.
ההצלחה הישראלית נמשכה גם במשחה 50 מ' חזה, כאשר, גם פה, עלתה שלישייה ישראלית על במת המנצחים. את החבורה הוביל ירון שגלוב שסיים בזמן 29.60 שניות והקדים את איתי דה לה וגה אשר עצר את השעון על 29.72 שניות. 4 מאיות השניה לאחר-מכן נגע בקיר אביב דרומי וזכה במדליית הארד. דרומי קבע שיא אישי ושיא אגודתי והיה רחוק ב-7 מאיות השניה מהקריטריון לאליפות אירופה לנוער.
גם מקומה של אנסטסיה קורוטקוב לא נפקד מזוכי מדליות הזהב. במשחה 100 מ' חזה היא סיימה ראשונה, מבין 24 יריבות, בזמן 1:12.79 דקה.
היום המוזהב של השחייה הישראלית בתחרות בפורטוגל נמשך גם במשחה 100 מ' גב. דוד גמבורג קטף את הזהב כשהוא קובע שיא אישי מצויין של 56.21 שניות, רק 4 מאיות השניה מהקריטריון לאליפות אירופה לבוגרים.
איתי גורביץ' הפתיע בנצחונו במשחה 200 מ' פרפר כאשר עצר את השעון על 2:06.23 דקות, כשהוא חולף על-פני אבי כהן שסיים שלישי בזמן 2:06.56 דקות.
לתומר זמיר היתה חגיגה כפולה במשחה 50 מ' פרפר. הישגו 25.13 שניות העניקו לו את מדליית הזהב אך גם תוצאה טובה יותר מהקריטריון לאליפות אירופה לנוער, שתערך בקיץ בבלגיה, ועומד על 25.48 שניות. במדליית הארד זכה ניר ברנע עם 25.72 שניות.
במשחה 50 מ' גב זכתה דורון לוי במדליית הכסף בשיא אישי של 30.56 שניות, 1.17 שניות מהמנצחת הבריטית יקטרינה אברמובה.
במשחה 100 מ' פרפר היתה אליסה ציפין הישראלית היחידה מבין 32 שחייניות שזינקו למשחה זה. היא זכתה במדליית הכסף בתוצאה 1:03.90 דקה.
במשחה 200 מ' מעורב-אישי סיימה נועה פלדמן במקום השלישי עם 2:23.92 דקות. נועה פלדמן זכתה גם במדליית הכסף, לאחר שסיימה שניה במשחה 50 מ' חופשי בשיא אישי חדש של 26.90 שניות, המדרגת אותה במקום השביעי בדירוג ההיסטורי של שחיינית ישראלית במשחה זה.
ירון שגלוב זכה במדליית הארד במשחה 200 מ' חזה, כאשר הגיע לקו-הסיום בתום 2:27.39 דקות.
במשחה האישי האחרון של התחרות 200 מ' גב סיימה גיא שילון במקום השלישי בתוצאה 2:21.12 דקות.
משחה השליחים 4X100 מ' מעורב נעל את השתתפות הבנים בתחרות זו. ישראל בהרכב: טל חנני, ירון שגלוב, אבי כהן ודוד גמבורג זכו בזהב כשעצרו את השעון על 3:51.62 דקות והקדימו, בהפרש ניכר, את הקבוצה הבריטית שסיימה בזמן 3:57.84 דקות.
בסיכום הכולל השיגה משלחת ישראל 41 מדליות, מהן 15 מזהב, 11 מכסף ו-15 מארד, כאשר נמרוד שפירא בר-אור דורג שני בתחרות עם 3 מדליות מזהב ואחת מכסף, אחרי הבריטית יקטרינה אברמובה שקטפה את כל 4 מדליות הזהב האפשריות. ישראל גם צברה את הניקוד המצטבר הכולל הקבוצתי הגבוה ביותר 885 נק'. דוד גמבורג היה השחיין בעל התוצאה האיכותית הגבוהה ביותר בטבלת הניקוד הבינלאומית, כאשר צבר 788 נק' בזכות 56.21 שניות שקבע ב-100 מ' גב.